### NN 68/2022 (15.6.2022.), Odluka o naknadi za razvoj Varkom d.d., Varaždin

VARKOM d.d. Varaždin

1021

Na temelju članka 52. stavak 1. i 56. Zakona o financiranju vodnoga gospodarstva (»Narodne novine« br. 153/09, 90/11, 56/113, 154/14, 119/15, 120/16, 127/17, 66/19) i članka 23. st. 1. točka 4. Zakona o vodnim uslugama (»Narodne novine« br. 66/19), ­VARKOM d.d. Varaždin na Skupštini Društva održanoj 26. travnja 2022. godine donio je

ODLUKU

O NAKNADI ZA RAZVOJ

Članak 1.

Ovom Odlukom o naknadi za razvoj komunalnih vodnih građevina (u daljnjem tekstu: Odluka) određuje se obveza plaćanja naknade za razvoj komunalnih vodnih građevina na području nadležnosti javnog isporučitelja vodnih usluga Varkom d.d. Varaždin, Trg bana Jelačića 15 (u daljnjem tekstu: Isporučitelj), i to:

– namjene kojima služi prihod od naknade za razvoj,

– obveznici plaćanja naknade za razvoj,

– osnovica plaćanja,

– visina naknade,

– način i rokovi plaćanja naknade,

– nadzor nad obračunom i naplatom naknade za razvoj.

Članak 2.

Obračun i naplata naknade za razvoj u interesu je jedinica lokalne samouprave (u daljnjem tekstu: JLS) na uslužnom području u nadležnosti isporučitelja.

Članak 3.

Sredstva naknade za razvoj koriste se namjenski za sufinanciranje gradnje komunalnih vodnih građevina. U smislu ove Odluke podrazumijeva se:

imovinsko-pravni odnosi, izrada projekata, stručni nadzor, upravljanje projektima, izgradnja novih i rekonstrukcija postojećih vodnih građevina, mjere zaštite od zagađenja podzemnih voda u zonama sanitarne zaštite vodocrpilišta i dr.

Članak 4.

Investitor realizacije projekata iz čl. 3. u pravilu je Isporučitelj.

Članak 5.

Obveznici plaćanja naknade za razvoj su svi korisnici vodnih usluga koje pruža Isporučitelj, i to: javna vodoopskrba, javna odvodnja i pročišćavanje otpadnih voda.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Članak 6.

Osnovica za obračun naknade za razvoj je jedinica mjere (1 m3) isporučene vodne usluge javna vodoopskrba, odnosno isporučene vodne usluge odvodnja i pročišćavanje otpadnih voda.

Članak 7.

Naknada za razvoj se za sve korisnike vodnih usluga u području nadležnosti Isporučitelja, utvrđuje po sljedećim osnovama:

A/ NAKNADA ZA RAZVOJ JAVNE VODOOPSKRBE

A/1 Naknada za razvoj centralnih građevina sustava (u daljnjem tekstu: NZR »Vodoopskrba centralna«)

A/2 Naknada za razvoj lokalnih građevina sustava (u daljnjem tekstu: NZR »Vodoopskrba lokalna)

B/ NAKNADA ZA RAZVOJ JAVNE ODVODNJE I PROČIŠĆAVANJA OTPADNE VODE

B/1 Naknada za razvoj odvodnje (u daljnjem tekstu: NZR »Odvodnja«).

Članak 8.

NZR »Vodoopskrba centralna« koristi se za razvoj sustava javne vodoopskrbe, a koji su projekti od zajedničkog interesa za sve ili više jedinica lokalne samouprave u području nadležnosti Isporučitelja.

NZR »Vodoopskrba lokalna« koristi se za razvoj sustava javne vodoopskrbe koji je u funkciji isključivo korisnika vodne usluge na području te jedinice lokalne samouprave.

NZR »Odvodnja« koristi se za razvoj sustava javne odvodnje i pročišćavanja otpadne vode u području obuhvata pojedine Aglomeracije.

Stavke plana gradnje od interesa za pojedinu JLS Isporučitelj usklađuje s planovima gradnje objekata i uređaja komunalne infrastrukture JLS-a.

Članak 9.

Naknada za razvoj utvrđuje se u iznosima, kako slijedi:

|  |  |  |  |
| --- | --- | --- | --- |
|  | | Domaćinstva, ustanove, udruge | Pravne osobe |
|  |  |  |  |
| A/1 | NZR Vodoopskrba centralna | 0,66 kn/m3 | 1,14 kn/m3 |
| A/2 | NZR Vodoopskrba lokalna | 0,26 kn/m3 | 0,56 kn/m3 |
| B/1 | NZR Odvodnja | 1,29 kn/m3 | 1,69 kn/m3 |

Članak 10.

Pravnim osobama koje posjeduju vlastite vodozahvate temeljem izdanih koncesija Isporučitelj obračunava NZR »Odvodnja«, a osnovica za obračun je očitanje mjernog instrumenta (vodomjera) na vlastitom vodozahvatu. Kada je koncesija izdana isključivo za poljoprivredne svrhe, NZR se ne obračunava.

Članak 11.

Naknada za razvoj obračunava se putem računa za vodnu uslugu, na kojima se zasebno iskazuje NZR »Vodoopskrba centralna«, NZR »Vodoopskrba lokalna«, NZR »Odvodnja«.

Račun za vodnu uslugu iz st. 1. ovog članka ispostavlja Isporučitelj.

Iznos naknade za razvoj, koji je obveznik plaćanja dužan platiti, predstavlja umnožak količine isporučene vodne usluge i iznosa naknade za razvoj utvrđen čl. 9. ove Odluke.

Iznos naknade za razvoj ne podliježe obvezi obračunavanja PDV-a.

Članak 12.

Način i rokovi plaćanja naknade za razvoj određeni su Odlukom o cijeni vodnih usluga koju donosi Isporučitelj i iskazani su na računu.

Članak 13.

Isporučitelj je dužan voditi evidenciju prikupljenih i utrošenih sredstava od naknade za razvoj odvojeno po vrsti naknade za svaku JLS na zasebnim kontima.

Članak 14.

Isporučitelj je dužan podnositi godišnje izvješće o obračunatim, naplaćenim i utrošenim sredstvima naknade za razvoj Skupštini Društva.

Skupština Isporučitelja obavlja nadzor nad obračunom, naplatom i trošenjem sredstava naknade na temelju dostavljenih izvješća iz prethodnog stavka.

Članak 15.

Ova Odluka stupa na snagu osmoga (8) dana od donošenja, objavit će se u lokalnom mediju, mrežnim stranicama isporučitelja, »Narodnim novinama« te dostaviti Vijeću za vodne usluge u roku od pet (5) dana od donošenja, a primjenjivat će se od 1. 5. 2022. godine do opoziva.

Danom primjene ove Odluke, sve postojeće odluke JLS-a o nak­nadi za razvoj na području djelovanja Isporučitelja više ne vrijede.

Klasa: NP-01-02/22-01/1
 Urbroj: 5-42/74-22-32
 Varaždin, 26. travnja 2022.

Predsjednik Skupštine
 mr. sc. Leonard Sekovanić, v. r.